Pta-kleuter kritiek ná hy byna in bure se swembad verdrinkDanté Stroebel. Foto: Facebook Johnny Stroebel (41), Danté se oupa, het gesê sy kleinseun het Sondag omstreeks 11:00 ongesiens oor die muur wat die erf omhein geklim en só in die bure se swembad beland. Hy word tans in die waakeenheid van die Life Eugène Marais-hospitaal behandel. Danté woon sedert sy geboorte by sy ouma en oupa in Daspoort. Sy ma woon tans in Witbank. Stroebel het aan Maroela Media gesê daar was baie mense by die huis die oggend toe die voorval gebeur het. “Danté was maar daar rond en om ons voete en toe ons net weer kyk, was hy weg,” het hy gesê. Almal het dadelik na die kleuter begin soek en die huis, motorhuis, erf en omliggende strate gefynkam. “In daardie stadium het ons bure by die huis aangekom en ons het hulle gevra om net ook in hulle erf te kyk of hy nie dalk daar ingeglip het nie. Ons het gedink dit is onwaarskynlik, want hulle het kwaai honde wat nie sommer sal toelaat dat iemand die erf binnekom nie,” het Stroebel gesê. Kort daarna het die bure klein Danté in die swembad aangetref. Stroebel het dadelik mond-tot-mond-asemhaling op sy kleinseun begin toepas en probeer om hom by te bring. Paramedici was kort daarna op die toneel en het met Danté na die hospitaal gehaas. “Daar is ŉ gedeelte van die muur waar die boonste betonblad uitgeval het, met ŉ boom reg langsaan. Hy moes seker by die boom opgeklim het om oor die muur te kom,” het hy gesê. Volgens Stroebel is Danté se toestand kritiek, maar stabiel. Hy word nie meer verdoof nie, maar sy liggaamstemperatuur word laag gehou om die breinswelling kans te gee om te sak, het hy gesê. “Hulle sal van Donderdag af begin om sy lyfie warm te maak en dan sal hy gaan vir skanderings en toetse om te kyk of daar enige skade aan die brein is. Maar sy hartjie klop op sy eie en sy bloeddruk is normaal, so daar is hoop.” Hy vertel dat die familie ongelooflike ondersteuning van hul vriende en die gemeenskap ontvang sedert Sondag. “Almal bel en stuur boodskappe om te hoor hoe dit met ons gaan en daar is honderde mense wat saam met ons bid. Dit is ŉ baie donker tyd vir ons, ek het nie eers woorde om te beskryf hoe ons voel nie. Dit is nou in ons Liewe Vader se hande en ons hoop en glo dat hy sal herstel,” het hy gesê Danté het nie ŉ mediese fonds nie en volgens Stroebel is sy hospitaalkoste ongeveer R50 000 per dag. Besoek die Facebook-blad wat spesiaal vir Danté opgerig is vir verdere besonderhede.